**JELGAVAS VALSTSPILSĒTAS PAŠVALDĪBAS 2024. GADA 23. MAIJA**

**SAISTOŠO NOTEIKUMU NR.24-\_\_**

**“APSTĀDĪJUMU UZTURĒŠANAS UN** **AIZSARDZĪBAS NOTEIKUMI JELGAVAS VALSTSPILSĒTAS PAŠVALDĪBAS TERITORIJĀ”**

**PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| **1. Mērķis un nepieciešamības pamatojums** | Šobrīd publiski pieejamo apstādījumu uzturēšanas un aizsardzības kārtība Jelgavas valstspilsētas pašvaldības (turpmāk – Pašvaldība) teritorijā un administratīvā atbildība par saistošo noteikumu neievērošanu noteikta Jelgavas valstspilsētas pašvaldības 2022. gada 28. oktobra saistošajos noteikumos Nr.22-37 “Apstādījumu uzturēšanas un aizsardzības noteikumi Jelgavas valstspilsētas pašvaldības teritorijā”, izdoti saskaņā ar likuma "[Par pašvaldībām](https://likumi.lv/ta/id/57255-par-pasvaldibam)" [43. panta](https://likumi.lv/ta/id/57255-par-pasvaldibam#p43) pirmās daļas 9.punktu un piemērojami līdz 2024. gada 30. jūnijam.  Pašvaldību likuma pārejas noteikumu 6. punktā noteikts pienākums pašvaldības domei izvērtēt uz likuma “Par pašvaldībām” normu pamata izdoto saistošo noteikumu atbilstību Pašvaldību likumam un izdot jaunus saistošos noteikumus atbilstoši Pašvaldību likumā ietvertajam pilnvarojumam līdz 2024. gada 30. jūnijam.  Atbilstoši Pašvaldību likuma 45. panta pirmās daļas 5. punktā ietvertajam pilnvarojumam Pašvaldībai nepieciešams izdot jaunus saistošos noteikumus. Ievērojot minēto, sagatavoti saistošie noteikumi “Apstādījumu uzturēšanas un aizsardzības noteikumi Jelgavas valstspilsētas pašvaldības teritorijā” (turpmāk – Saistošie noteikumi).  Pamatojoties uz [Pašvaldību likuma](https://likumi.lv/ta/id/336956-pasvaldibu-likums) [4. panta](https://likumi.lv/ta/id/336956-pasvaldibu-likums#p4) pirmās daļas 2. punktu pašvaldības autonomā funkcija ir gādāt par savas administratīvās teritorijas zaļo zonu ierīkošanu un uzturēšanu. Saskaņā ar [Pašvaldību likuma](https://likumi.lv/ta/id/336956-pasvaldibu-likums) [45. panta](https://likumi.lv/ta/id/336956-pasvaldibu-likums#p45) pirmās daļas piekto punktu dome ir tiesīga izdot saistošos noteikumus un paredzēt administratīvo atbildību par to pārkāpšanu, nosakot administratīvos sodus, ja likumos nav noteikts citādi, jautājumos par publiskā lietošanā nodotu pašvaldības zaļo zonu un stādījumu aizsardzību.  Saistošo noteikumu izdošanas mērķis ir noteikt vienotu kārtību, kādā ir veicama Pašvaldības administratīvajā teritorijā esošo apstādījumu uzturēšana un aizsardzība, kā arī noteikt administratīvo atbildību par šo saistošo noteikumu neievērošanu.  Saistošajos noteikumos ietvertais regulējums ļaus panākt, lai veidotos tīra, sakopta vide un pievilcīga ainava.  Saistošajos noteikumos noteikts nekustamā īpašuma īpašnieka vai tiesiskā valdītāja tam piederošajā vai lietojumā esošajā nekustamajā īpašumā pienākums nodrošināt augošo koku un krūmu zaru apzāģēšanu, augu nogriešanu, kā arī to novākšanu gar gājēju ietvēm un brauktuvēm (vietās, kur var tikt traucēta gājēju un transporta pārvietošanās), lai koku un krūmu zaru vai augu augstums virs ietvēm un gājēju celiņiem ir ne zemāk kā 2,5 metri un virs brauktuvēm ne zemāk kā 4,5 m.  Saistošie noteikumi paredz, ka apstādījumos aizliegts veikt darbības, kas izraisa apstādījumu bojāšanu (t.sk. lauzt kokus, krūmus un to zarus, plūkt lapas, ziedus un augļus u.c.) vai iznīcināšanu, ka arī aizliegts braukt un novietot stāvēšanai mehāniskos transportlīdzekļus apstādījumos, ja tas nav saistīts ar apstādījumu apsaimniekošanu vai nav izdots Pašvaldības saskaņojums.  Meža likuma 14.pantā noteikts, ka koku ciršana, pārkāpjot šajā likumā noteikto kārtību, vai koku bojāšana uzskatāma par patvaļīgu koku ciršanu vai bojāšanu. Attiecīgi administratīvā atbildība noteikta Meža likuma 51. panta vienpadsmitajā daļā “Par koku patvaļīgu ciršanu vai bojāšanu piemēro brīdinājumu vai naudas sodu fiziskajai personai līdz simt četrdesmit naudas soda vienībām, bet juridiskajai personai — līdz divsimt astoņdesmit naudas soda vienībām”.  Administratīvā pārkāpuma procesu veic Pašvaldības iestāde "Jelgavas pašvaldības policija". Par saistošo noteikumu 3. vai 4. punktā (izņemot koku bojāšanu, par ko administratīvā atbildība paredzēta nozari regulējošajā normatīvajā aktā) noteikto prasību neievērošanu ir paredzēta administratīvā atbildība – brīdinājums vai naudas sods.  Administratīvais sods paredzēts ar mērķi – atturēt personas no pārkāpuma izdarīšanas, aizsargājot pārējo Pašvaldības iedzīvotāju tiesības dzīvot sakoptā, tīrā un skaistā vidē. |
| **2. Fiskālā ietekme uz pašvaldības budžetu** | Saistošo noteikumi izpilde notiks Pašvaldības kārtējā budžeta ietvaros. Precīzu Saistošo noteikumu projekta ietekmi uz pašvaldības budžetu noteikt nevar.  Nav nepieciešama jaunu institūciju izveide, jo Saistošo noteikumu īstenošanā iesaistītajām institūcijām nav plānoti jauni pienākumi vai funkcijas. |
| **3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci** | Nav sociālās ietekmes.  Ietekme uz vidi ir pozitīva, jo Saistošo noteikumu prasību ievērošana nodrošinās apstādījumu aizsardzību un kopšanu.  Nav ietekmes uz iedzīvotāju veselību, uzņēmējdarbības vidi un konkurenci Pašvaldības teritorijā. |
| **4. Ietekme uz administratīvajām procedūrām un to izmaksām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām.** | Par Saistošo noteikumu neievērošanu fiziskas un juridiskas personas var tikt sauktas pie administratīvās atbildības.  Nav paredzētas papildus administratīvās procedūras izmaksas.  Saistošo noteikumu izpildes kontroli un administratīvā pārkāpuma procesu par saistošajos noteikumos minēto prasību neievērošanu veiks Jelgavas valstspilsētas pašvaldības iestāde “Jelgavas pašvaldības policija”.  Saistošie noteikumi  tiks nosūtīti atzinuma sniegšanai Vides aizsardzības un reģionālās attīstības ministrijai, tiks publicēti oficiālajā izdevumā "Jelgavas Vēstnesis", pašvaldības tīmekļvietnē [www.jelgava.lv](http://www.jelgava.lv) un iestādes “Pilsētsaimniecība” tīmekļvietnē [www.pilsetsaimnieciba.lv](http://www.pilsetsaimnieciba.lv).  Saistošo noteikumu izpilde neietekmēs tās institūcijas funkcijas un uzdevumus, kura nodrošinās saistošo noteikumu izpildi. |
| **5. Ietekme uz pašvaldības funkcijām un cilvēkresursiem** | Saistošie noteikumi nosaka publiskā lietošanā nodoto pašvaldības stādījumu uzturēšanas un aizsardzības kārtību Pašvaldības teritorijā.  Pašvaldībā netiks veidotas jaunas darba vietas.  Pašvaldības atbildīgie speciālisti, Jelgavas valstspilsētas pašvaldības iestādes “Jelgavas pašvaldības policija” amatpersonas tiks iesaistīti Saistošo noteikumu ievērošanā, situācijas novērtēšanā un nepieciešamo pasākumu īstenošanā, lai panāktu noteikumos izvirzīto mērķu sasniegšanu. |
| **6. Informācija par izpildes nodrošināšanu** | Saistošo noteikumu izpildē nav paredzēts izveidot jaunu institūciju. |
| **7. Prasību un izmaksu samērīgums pret ieguvumiem, ko sniedz mērķa sasniegšana** | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai.  Saistošo noteikumu prasības un to izpilde neradīs papildu izmaksas pašvaldībai.  Pašvaldības izraudzītie līdzekļi ir leģitīmi un rīcība ir atbilstoša normatīviem aktiem. |
| **8. Izstrādes gaitā veiktās konsultācijas ar privātpersonām un institūcijām** | Saistošo noteikumu projekts un tam pievienotais paskaidrojuma raksts 08.05.2024. tiks publicēts pašvaldības oficiālajā tīmekļvietnē www.jelgava.lv sabiedrības viedokļa noskaidrošanai, paredzot termiņu viedokļu sniegšanai līdz 21.05.2024. |

Jelgavas valstspilsētas pašvaldības domes priekšsēdētājs A. Rāviņš